Document ID: 32006D0660

KOMISSION PÄÄTÖS,
tehty 29 päivänä syyskuuta 2006,
määräaikaisen yhteisön hyväksynnän myöntämisestä Polish Register of Shipping -laitokselle
(tiedoksiannettu numerolla K(2006) 4107)
(ETA:n kannalta merkityksellinen teksti)
(2006/660/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 22 päivänä marraskuuta 1994 annetun neuvoston direktiivin 94/57/EY (1) ja erityisesti sen 4 artiklan 2 kohdan,
ottaa huomioon 10 päivänä maaliskuuta 2004 päivätyn Puolan viranomaisten kirjeen, 4 päivänä heinäkuuta 2005 päivätyn Tšekin viranomaisten kirjeen, 10 päivänä maaliskuuta 2006 päivätyn Kyproksen viranomaisten kirjeen, 13 päivänä maaliskuuta 2006 päivätyn Maltan viranomaisten kirjeen, 30 päivänä maaliskuuta 2006 päivätyn Liettuan viranomaisten kirjeen ja 11 päivänä huhtikuuta 2006 päivätyn Slovakian viranomaisten kirjeen, joissa komissiota pyydetään myöntämään Polish Register of Shipping -laitokselle (jäljempänä ”PRS”) yhteisön hyväksyntä direktiivin 94/57/EY 4 artiklan 2 kohdan mukaisesti,
sekä katsoo seuraavaa:
(1)
Direktiivin 94/57/EY 4 artiklan 2 kohdan mukainen määräaikainen hyväksyntä myönnetään luokituslaitoksina tunnetuille laitoksille, jotka täyttävät kaikki direktiivin liitteen vaatimukset lukuun ottamatta sen jakson A ”Yleiset vähimmäisvaatimukset” 2 ja 3 kohdassa tarkoitettuja vaatimuksia. Tällaisen hyväksynnän kesto ja soveltamisala on rajoitettu, jotta kyseinen laitos voisi hankkia lisää kokemusta.
(2)
Komissio on varmistanut, että PRS täyttää kaikki direktiivin 94/57/EY liitteen vaatimukset, lukuun ottamatta liitteen jakson A ”Yleiset vähimmäisvaatimukset” 2 ja 3 kohdassa tarkoitettuja vaatimuksia.
(3)
PRS on sitoutunut noudattamaan direktiivin 94/57/EY 15 artiklan 2, 4 ja 5 kohdan säännöksiä.
(4)
Vaikka laitoksen toiminnan laatu turvallisuuden edistämisessä ja pilaantumisen ehkäisemisessä onkin hieman hyväksyttyjen laitosten keskiarvoa alhaisempi, se on kuitenkin tyydyttävä ja kehittyy myönteiseen suuntaan erityisesti satamavaltioiden suorittamaa valvontaa koskevan Pariisin yhteisymmärryspöytäkirjan alalla, jonka suhteen on tapahtunut jatkuvaa parannusta vuodesta 2000 lähtien.
(5)
Tässä päätöksessä säädetyt toimenpiteet ovat direktiivin 94/57/ETY 7 artiklalla perustetun COSS-komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Hyväksytään Polish Register of Shipping -laitos direktiivin 94/57/EY 4 artiklan 2 kohdan mukaisesti tämän päätöksen tekemispäivästä alkavaksi kolmen vuoden pituiseksi kaudeksi.
2 artikla
Hyväksynnän vaikutukset koskevat ainoastaan Tšekkiä, Kyprosta, Liettuaa, Maltaa, Puolaa ja Slovakiaa.
3 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä syyskuuta 2006.

Labels: 20
7
8
18
15